Document ID: 32009D0146

ΑΠΌΦΑΣΗ ΤΗΣ ΕΠΙΤΡΟΠΉΣ
της 19ης Φεβρουαρίου 2009
σχετικά με το διορισμό των μελών και των συμβούλων των επιστημονικών επιτροπών και του σώματος επιστημονικών συμβούλων που συστάθηκαν με την απόφαση 2008/721/ΕΚ της Επιτροπής
(2009/146/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 2008/721/ΕΚ της Επιτροπής, της 5ης Σεπτεμβρίου 2008, για τη σύσταση μιας συμβουλευτικής δομής επιστημονικών επιτροπών και εμπειρογνωμόνων στον τομέα της ασφάλειας των καταναλωτών, της δημόσιας υγείας και του περιβάλλοντος και για την κατάργηση της απόφασης 2004/210/ΕΚ (1), και ιδίως τα άρθρα 3 και 4,
Εκτιμώντας τα ακόλουθα:
(1)
Με την απόφαση 2008/721/ΕΚ η Επιτροπή ίδρυσε τρεις επιστημονικές επιτροπές: για την ασφάλεια των καταναλωτών (ΕΕΑΚ), για τους υγειονομικούς και τους περιβαλλοντικούς κινδύνους (ΕΕΥΠΚ) και για τους αναδυόμενους και τους πρόσφατα εντοπισμένους κινδύνους για την υγεία (ΕΕΑΠΕΚΥ), καθώς και ένα σώμα επιστημονικών συμβούλων για εκτιμήσεις επικινδυνότητας (στο εξής «σώμα συμβούλων»), στους τομείς της ασφάλειας των καταναλωτών, της δημόσιας υγείας και του περιβάλλοντος.
(2)
Η ΕΕΑΚ, η ΕΕΥΠΚ και η ΕΕΑΠΕΚΥ απαρτίζονται η καθεμία από 17 μέλη κατ’ ανώτατο όριο και ο αριθμός των επιστημονικών συμβούλων που περιλαμβάνονται ανά πάσα στιγμή στο σώμα συμβούλων αποφασίζεται από την Επιτροπή βάσει των αναγκών της για επιστημονικές συμβουλές. Για να καλυφθεί επαρκώς το ευρύ φάσμα επιστημονικών θεμάτων για τα οποία έχει προβλεφθεί να ζητείται η γνώμη των επιστημονικών επιτροπών κατά τη διάρκεια της θητείας τους, είναι σκόπιμο να οριστεί ο αριθμός των μελών κάθε επιστημονικής επιτροπής σε 17 και ο αριθμός των επιστημονικών συμβούλων του σώματος συμβούλων σε 189.
(3)
Σύμφωνα με το άρθρο 3 παράγραφος 4 και το άρθρο 4 παράγραφος 2 της απόφασης 2008/721/ΕΚ, δημοσιεύθηκε πρόσκληση εκδήλωσης ενδιαφέροντος, στην οποία επίσης καθορίστηκαν τα κριτήρια επιλογής και η διαδικασία αξιολόγησης, που οδήγησαν στην κατάρτιση καταλόγων κατάλληλων υποψηφίων από τους οποίους η Επιτροπή διορίζει τα μέλη των επιστημονικών επιτροπών και τους επιστημονικούς συμβούλους του σώματος συμβούλων.
(4)
Σύμφωνα με το άρθρο 3 παράγραφος 2 της απόφασης 2008/721/ΕΚ, η επιλογή των μελών των επιτροπών έγινε με βάση την εμπειρογνωσία τους και, τηρουμένου αυτού του κριτηρίου, με γεωγραφική κατανομή η οποία αντικατοπτρίζει την ποικιλομορφία των επιστημονικών προβλημάτων και προσεγγίσεων, ιδίως στην Ευρώπη, και, σύμφωνα με το άρθρο 4 παράγραφος 1 της ίδιας απόφασης, η επιλογή των συμβούλων έγινε λαμβανομένου υπόψη του στόχου να καλύπτεται το ευρύτερο δυνατό φάσμα γνωστικών αντικειμένων,
ΑΠΟΦΑΣΙΖΕΙ:
Άρθρο μόνο
Ο αριθμός των μελών καθεμίας από τις τρεις επιστημονικές επιτροπές που συστάθηκαν με την απόφαση 2008/721/ΕΚ ορίζεται σε 17. Οι εμπειρογνώμονες που απαριθμούνται στο παράρτημα I της παρούσας απόφασης διορίζονται ως μέλη των εν λόγω επιτροπών.
Ο αριθμός των επιστημονικών συμβούλων στο σώμα συμβούλων ορίζεται σε 189 και οι εμπειρογνώμονες που απαριθμούνται στο παράρτημα II της παρούσας απόφασης διορίζονται ως επιστημονικοί σύμβουλοι για εκτιμήσεις επικινδυνότητας στο σώμα συμβούλων που ιδρύθηκε με την απόφαση 2008/721/ΕΚ της Επιτροπής.
Βρυξέλλες, 19 Φεβρουαρίου 2009.

Labels: 0
3
15
20